RO Jurnalul Ofícial al Uniunii Europene 170

32004R0642



JURNALUL OFÍCIAL AL UNIUNII EUROPENE

REGULAMENTUL (CE) NR. 642/2004 AL COMISIEI

din 6 aprilie 2004

privind cerințele de precizie aplicabile datelor colectate în temeiul Regulamentului (CE) nr. 1172/98 al Consiliului privind rapoartele statistice referitoare la transportul rutier de mărfuri

(Text cu relevanță pentru SEE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1172/98 al Consiliului din 25 mai 1998 privind rapoartele statistice referitoare la transportul rutier de mărfuri (1), astfel cum a fost modificat ultima dată prin Regulamentul (CE) nr. 1882/2003 al Parlamentului European și al Consiliului (2), în special articolul 4,

întrucât:

(1) În conformitate cu articolul 4 din Regulamentul (CE) nr. 1172/98, Comisia se asigură că rezultatele statistice transmise de statele membre îndeplinesc standarde minime de precizie care țin seama de caracteristicile structurale ale transportului rutier în statele membre.

(2) În conformitate cu articolul 7 alineatul (2) din Regulamentul (CE) nr. 1172/98, statele membre comunică în fiecare an la Eurostat date privind dimensiunea eșantioanelor, rata non-răspunsurilor și, sub forma erorii standard sau de interval de încredere, privind fiabilitatea rezultatelor principale.

(3) Este necesar să se precizeze structura și conținutul standardelor minime de precizie ale rezultatelor statistice transmise de către statele membre.

(4) Măsurile prevăzute în prezentul regulament sunt conforme cu avizul Comitetului pentru programul statistic, stabilit prin Decizia 89/382/CEE, Euratom a Consiliului (3),

ADOPTĂ PREZENTUL REGULAMENT:

Articolul 1

Perioade care trebuie acoperite într-o anchetă

(1) Atunci când statele se bazează pe o metodologie de eșantionare pentru calcularea datelor, toate perioadele studiate fac obiectul anchetei.

(2) Atunci când stocul total de autovehicule pentru transportul rutier de mărfuri dintr-un stat membru care poate fi inclus în anchetă se situează sub 25 000 vehicule sau stocul total de vehicule angajate în transportul internațional se situează sub 3 000 vehicule, ancheta se realizează timp de minimum șapte săptămâni pe trimestru.

Articolul 2

Eroarea standard procentuală

(1) Atunci când statele membre se bazează pe o metodologie de eșantionare pentru calcularea datelor, eroarea standard procentuală (95 % încredere) a estimărilor anuale pentru tone transportate, tone-kilometri realizate și număr total de kilometri parcurși în stare încărcată pentru volumul total și volumul național de transport rutier de mărfuri nu depășește ± 5 %.

(2) Atunci când stocul total de autovehicule rutiere pentru transportul de mărfuri care intră sub incidența anchetei se situează sub 25 000 într-un stat membru sau când stocul total de vehicule active în transportul internațional se situează sub 3 000 vehicule, eroarea standard procentuală (95 % încredere) a estimărilor anuale pentru tone transportate, tone-kilometri realizate și număr total de kilometri parcurși în stare încărcată pentru volumul total și volumul național al transporturilor rutiere de mărfuri nu depășește ± 7 %.

Articolul 3

Datele care trebuie furnizate la Eurostat

(1) Statele membre furnizează la Eurostat date trimestriale care să permită calcularea dimensiunii eșantionului, precum și ratele de răspuns și de calitate a registrului. Atunci când autovehiculul pentru transportul rutier de mărfuri este utilizat ca unitate de eșantionare primară, datele se furnizează în formatul din tabelul B1 prevăzut în anexa la prezentul regulament. Atunci când autovehiculul pentru transportul rutier de mărfuri nu este utilizat ca unitate de eșantionare primară, datele se furnizează în formatul din tabelul B2 prevăzut în anexa la prezentul regulament. Tabelul se furnizează la aceleași intervale ca și datele prevăzute în articolul 5 alineatul (3) din Regulamentul (CE) nr. 1172/98.

În înțelesul prezentului articol, termenii și expresiile de mai jos sunt definite astfel:

(a) „rată de răspuns” înseamnă o valoare al cărei numitor corespunde numărului de unități de eșantionare pentru care au fost trimise chestionare agenților selectați și al cărei numărător corespunde numărului de unități de eșantionare la care au fost trimise chestionare minus suma dintre numărul de unități care au refuzat să participe la anchetă și numărul de unități de la care nu s-a primit nici o informație;

(b) „rata de calitate a registrului” înseamnă o valoare al cărei numitor corespunde numărului de unități de eșantionare cărora li s-au trimis chestionare minus suma dintre numărul de unități care au refuzat să participe la anchetă și numărul de unități de la care nu s-a primit nici o informație și al cărei numărător corespunde numărului de unități de eșantionare pentru care vehiculele erau active în perioada de referință plus numărul de unități pentru care vehiculele nu erau active în perioada de referință, dar puteau fi considerate ca făcând parte integrantă din stocul activ de vehicule.

(2) Atunci când erorile standard procentuale s-au calculat pe baza datelor furnizate de un stat membru în temeiul Regulamentului (CE) nr. 1172/98 pentru mai mulți ani și când aceste erori standard sunt conforme cu limitele prevăzute în articolul 2 din prezentul regulament, Eurostat poate exonera statul membru de obligația de a furniza trimestrial tabelul B1 sau tabelul B2.

(3) Atunci când se aplică alineatul (2), statul membru în cauză poate furniza Eurostat date anuale care să permită calcularea ratei de răspuns și a ratei de calitate a registrului. Datele sunt furnizate în formatul din tabelele B3 sau B4 (după caz) prevăzut în anexa la prezentul regulament. Tabelul se transmite în termen de cinci luni de la sfârșitul ultimei perioade de observație trimestrială din anul respectiv. De asemenea, și la aceleași intervale, statul membru transmite la Eurostat cifrele calculate ale erorii standard procentuale (95 % încredere) pentru estimările privind tonele transportate, tonele-kilometru realizate și numărul total de kilometri parcurși în stare încărcată pentru volumul total, volumul național și volumul internațional al transporturilor rutiere de mărfuri.

Articolul 4

Când stocul total de autovehicule utilizate pentru transportul internațional de mărfuri și care pot fi incluse în anchetă de către un stat membru se situează sub 1 000 vehicule, statul membru în cauză nu are obligația de a aplica prezentul regulament.

Articolul 5

Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.

Articolul 1 se aplică de la 1 ianuarie 2006.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 6 aprilie 2004. Pentru Comisie Pedro SOLBES MIRA Membru al Comisiei

(1) JO L 163, 6.6.1998, p. 1.

(2) JO L 284, 31.10.2003, p. 1.

(3) JO L 181, 28.6.1989, p. 47.

ANEXĂ